ปัญหาใหม่ของจีน คนแก่ กำลังเต็มประเทศ
จีนจะแก้ปัญหาเรื่องนี้อย่างไร  ลงทุนแมนจะเล่าให้ฟัง 
18 ก.พ. 2566

ปัญหาใหม่ของจีน คนแก่ กำลังเต็มประเทศ /โดย ลงทุนแมน
ถ้าย้อนเวลากลับไปเมื่อหลายสิบปีที่แล้ว จีนคือประเทศที่มีต้นทุนการผลิตสินค้าต่ำกว่าในหลายประเทศทั่วโลก จนทำให้จีนนั้นขึ้นชื่อว่าเป็น โรงงานของโลก
เพราะจีนมีข้อได้เปรียบเรื่องประชากรที่อยู่ในวัยแรงงานจำนวนมาก และค่าจ้างแรงงานต่ำ
แต่ปัจจุบัน จีนกำลังเข้าสู่สังคมผู้สูงอายุ อัตราการเกิดลดลง และค่าแรงงานสูงขึ้น 
ทำให้ความได้เปรียบข้างต้น กำลังค่อย ๆ หายไป
แล้วจีนจะแก้ปัญหาเรื่องนี้อย่างไร 
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
อย่างที่เห็นกันแล้วว่า ในสถานการณ์ปัจจุบัน จีนกำลังเผชิญกับปัญหาโครงสร้างประชากรที่เปลี่ยนไป
ในปี 2022 จีนมีจำนวนประชากรอยู่ที่ 1,411 ล้านคน ลดลง 850,000 คน จากปีก่อนหน้า
ส่วนฝั่งอัตราการเกิดก็ลดลงต่ำสุดเป็นประวัติการณ์ โดยลดลงเหลือ 6.77 คน ต่อประชากร 1,000 คน นับเป็นการหดตัวลงครั้งแรกในรอบ 60 ปีเลยทีเดียว
ซึ่งก็ทำให้อินเดียแซงหน้าจีนขึ้นมา กลายเป็นประเทศที่มีประชากรมากที่สุดในโลกเป็นที่เรียบร้อยไปแล้ว
ขณะที่สัดส่วนผู้สูงอายุต่อจำนวนประชากรของจีน มีแนวโน้มที่จะเพิ่มขึ้นอย่างรวดเร็ว
โดยในปี 2020 มีสัดส่วนอยู่ที่ 17.8% และมีการคาดการณ์กันว่าภายในปี 2030 หรืออีกแค่ 7 ปี สัดส่วนผู้สูงอายุต่อจำนวนประชากรของจีน จะเพิ่มขึ้นไปอยู่ที่ 26.2%
หลายปีที่ผ่านมา จีนก็รับรู้ปัญหาดังกล่าว จึงพยายามออกนโยบายต่าง ๆ ที่ทำให้ชาวจีนมีลูกกันมากขึ้น ไม่ว่าจะเป็น
- ยกเลิกนโยบายลูกคนเดียวตั้งแต่ปี 2016
- ลดค่าใช้จ่ายในการตั้งครรภ์ การคลอดบุตร การเลี้ยงดูบุตร และค่าเล่าเรียน
อย่างไรก็ตาม ก็ยังไม่สามารถแก้ปัญหาโครงสร้างประชากรอย่างที่หวังไว้ได้มากนัก
แน่นอนว่า แนวโน้มจำนวนเด็กเกิดใหม่ที่ลดลง ขณะที่ประชากรสูงวัยเพิ่มขึ้น
ส่งผลให้ แรงงานภาคการผลิตของจีน หดตัวลงอย่างหลีกเลี่ยงไม่ได้ ซึ่งเป็นเรื่องที่ท้าทายต่อการเติบโตทางเศรษฐกิจในระยะยาวของจีนเป็นอย่างมาก
เพราะว่า จีนนั้นมีสัดส่วนในการสร้างผลผลิตของภาคอุตสาหกรรมทั่วโลกนั้น สูงถึงเกือบ 30%
ซึ่งการหดตัวลงของกำลังแรงงานจีนในภาคการผลิต บวกกับค่าแรงงานที่ปรับตัวสูงขึ้น ตามการพัฒนาของเศรษฐกิจจีนในช่วงหลายปีที่ผ่านมา ก็ส่งผลให้ต้นทุนการผลิตสินค้าเพิ่มสูงขึ้น
ทำให้สุดท้ายแล้ว ข้อได้เปรียบเรื่องการเป็นประเทศที่มีต้นทุนการผลิตสินค้าต่ำ ที่จีนเคยใช้ขับเคลื่อนเศรษฐกิจของประเทศมานานหลายทศวรรษ ก็อาจจะต้องหายไปในที่สุด
ดังนั้น วิธีแก้ปัญหาของทางจีนก็คือ การยกระดับแรงงานให้สูงขึ้น โดยเฉพาะการมุ่งเน้นไปที่ “การสร้างเศรษฐกิจดิจิทัล และอุตสาหกรรมที่ใช้เทคโนโลยีขั้นสูง”
โดยจีนมีแผนพัฒนากำลังคนด้านวิทยาศาสตร์และเทคโนโลยีจำนวนมากอย่างต่อเนื่อง ซึ่งแผนพัฒนาดังกล่าวนั้น ได้เริ่มดำเนินการมาตั้งแต่ปี 2000 หรือ 20 กว่าปีที่แล้ว
ส่งผลให้ในปัจจุบัน จีนสามารถผลิตบัณฑิตด้านวิทยาศาสตร์และเทคโนโลยี ได้มากกว่าสหรัฐอเมริกาถึง 8 เท่า
นอกจากนี้ ยังมีการสร้างแรงจูงใจ ด้วยการให้สิทธิพิเศษต่าง ๆ มากมาย เพื่อดึงแรงงานจากต่างชาติเข้าประเทศ
โดยเฉพาะกลุ่มนักวิทยาศาสตร์ชั้นแนวหน้า นักวิจัยด้านวิทยาศาสตร์และเทคโนโลยี รวมถึงผู้ที่จบการศึกษาระดับปริญญาเอกด้านวิทยาศาสตร์ และด้านวิศวกรรมศาสตร์ อีกด้วย
ก็น่าติดตามต่อเหมือนกันว่า ยุทธศาสตร์ในการพัฒนาเศรษฐกิจดิจิทัลและอุตสาหกรรมที่ใช้เทคโนโลยีขั้นสูง ผ่านการยกระดับแรงงานภายในประเทศ
 
รวมทั้งการดึงแรงงานต่างชาติที่มีทักษะเข้ามา จะช่วยให้จีนสามารถผลักดันเศรษฐกิจให้เติบโตต่อเนื่อง อย่างที่ผ่านมาได้หรือไม่
แต่ที่แน่ ๆ ความได้เปรียบเรื่องประชากรในวัยแรงงานจำนวนมาก ค่าจ้างแรงงานที่ค่อนข้างต่ำ จีนก็คงไม่สามารถนำมาใช้ได้อีกแล้วในอนาคต..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-